AARHUS: Vandflyveren mellem Aarhus og København skal ikke længere lette i røg og damp. Den skal erstattes med en elektrisk flyvemaskine.

Det mener Enhedslisten.

Og nej, intet tyder på, at forslaget er fremsat efter svampeindtagelse eller rygning af sjov tobak eller noget, der ligner. Det er 100 procent seriøst ment, forklarer Peter Hegner Bonfils, vikarierende byrådsmedlem for Enhedslisten.

- Det lyder måske som fremtidsmusik. Men lige præcis hvad angår mindre vandfly sker der en rivende udvikling på det her område i øjeblikket, siger han.

Han blev opmærksom på markedet for vandflyvere under en tur med teknisk udvalg til Vancouver i Canada for et par år siden. Og siden har han nærmest som en hobby fulgt markedet tæt.

- Den største operatør af vandfly i Nordamerika, Harbour Air, har annonceret, at de elektrificerer hele deres flåde inden for en årrække. Det sker i et samarbejde med firmaet magniX. Der sker virkelig meget på det her område, forklarer han.

En hurtig og rettidig elektrificering vil fremtidssikre vandflyvningen fra Aarhus, og det kan sagtens lade sig at gøre, mener Enhedslisten.

- Harbour Air vil flyve mellem Seattle og Vancouver. Der er 193 kilometer. Mellem Aarhus og København er der i fugleflugtslinje 157 km.